AIŠKINAMASIS MEMORANDUMAS

1. PASIŪLYMO APLINKYBĖS

Dėl Europos Sąjungos bei jos valstybių narių ir Moldovos Respublikos bendrosios aviacijos erdvės susitarimo derėjosi 2011 m. birželio mėn. Tarybos įgaliota Komisija.

2012 m. birželio 26 d., remiantis Tarybos ir Taryboje posėdžiavusių valstybių narių vyriausybių atstovų Sprendimu 2012/639/ES, Susitarimas buvo pasirašytas su sąlyga, kad jis bus sudarytas vėliau[[1]](#footnote-1). Kalbant apie ES, Susitarimo šalys yra tiek Sąjunga, tiek jos valstybės narės.

Ratifikavimo procesas baigtas visose valstybėse narėse, išskyrus Kroatijos Respubliką. Kroatijos Respublika prie Susitarimo prisijungia Stojimo akte, pridėtame prie 2011 m. gruodžio 5 d. Stojimo sutarties, numatyta tvarka; 2015 m. liepos 22 d. pasirašytas atitinkamas Kroatijos Respublikos prisijungimo prie Susitarimo protokolas[[2]](#footnote-2).

Siekiant visų pirma atsižvelgti į tai, kad įsigaliojo Lisabonos sutartis, ir remiantis Europos Teisingumo Teismo 2015 m. balandžio 28 d. sprendimu byloje C-28/12, šiuo pasiūlymu iš dalies keičiamas 2012 m. sausio 27 d. priimtas ir vėliau Tarybai pateiktas pirminis Komisijos pasiūlymas (KOM(2012) 020 galutinis[[3]](#footnote-3)). Kad Tarybai būtų lengviau nagrinėti pasiūlymą, visas susijęs tekstas pateikiamas kaip iš dalies pakeistas pasiūlymas.

2. TEISINIS PAGRINDAS

Pasiūlymo teisinis pagrindas yra Sutarties dėl Europos Sąjungos veikimo 100 straipsnio 2 dalis kartu su 218 straipsnio 6 dalies a punkto v papunkčiu ir 7 dalimi.

3. *EX POST* VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

Netaikoma.

4. POVEIKIS BIUDŽETUI

Pasiūlymas poveikio Sąjungos biudžetui neturi.

5. KITI ELEMENTAI

* Siūlomo susitarimo santrauka

Susitarimą sudaro pagrindinė dalis, kurioje nustatyti svarbiausi principai, ir keturi priedai: I priedas „Reguliariojo oro susisiekimo paslaugos ir nustatyti maršrutai“, II priedas „Pereinamojo laikotarpio nuostatos“, III priedas „Civilinei aviacijai taikomos taisyklės“ ir IV priedas „3 ir 4 straipsniuose, taip pat I priede nurodytų kitų valstybių sąrašas“.

2012/0006 (NLE)

Pakeistas pasiūlymas

TARYBOS SPRENDIMAS

dėl Europos Sąjungos bei jos valstybių narių ir Moldovos Respublikos bendrosios aviacijos erdvės susitarimo sudarymo

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 6 dalies a punkto v papunkčiu ir 7 dalimi,

atsižvelgdama į Europos Komisijos pasiūlymą,

atsižvelgdama į Europos Parlamento pritarimą[[4]](#footnote-4),

kadangi:

(1) 2012 m. birželio 26 d., remiantis 2012 m. birželio 7 d. Tarybos ir Taryboje posėdžiavusių valstybių narių vyriausybių atstovų sprendimu 2012/639/ES dėl Europos Sąjungos bei jos valstybių narių ir Moldovos Respublikos bendrosios aviacijos erdvės susitarimo pasirašymo Sąjungos vardu ir laikino taikymo[[5]](#footnote-5), pasirašytas Europos Sąjungos bei jos valstybių narių ir Moldovos Respublikos bendrosios aviacijos erdvės susitarimas su sąlyga, kad jis bus sudarytas vėliau;

(2) Susitarimą ratifikavo visos valstybės narės, išskyrus Kroatijos Respubliką. Kroatijos Respublika prie Susitarimo prisijungia Stojimo akte, pridėtame prie 2011 m. gruodžio 5 d. Stojimo sutarties, numatyta tvarka; 2015 m. liepos 22 d. pasirašytas atitinkamas Kroatijos Respublikos prisijungimo prie Susitarimo protokolas[[6]](#footnote-6);

(3) Susitarimas turėtų būti patvirtintas Sąjungos vardu;

(4) Sprendimo 2012/639/ES 4 ir 5 straipsniuose išdėstytos nuostatos dėl sprendimų, susijusių su įvairiais Susitarime išdėstytais klausimais, priėmimo ir atstovavimo. Atsižvelgiant į Europos Teisingumo Teismo 2015 m. balandžio 28 d. sprendimą byloje C-28/12, tos nuostatos turėtų būti nebetaikomos. Atsižvelgiant į Sutartis, nei naujų nuostatų tais klausimais, nei nuostatų dėl valstybių narių pareigos teikti informaciją, išdėstytų sprendimo 6 straipsnyje, nustatyti nebūtina. Todėl nuo šio sprendimo įsigaliojimo dienos Sprendimo 2012/639/ES 4, 5 ir 6 straipsniai turėtų būti nebetaikomi,

PRIĖMĖ ŠĮ SPRENDIMĄ:

1 straipsnis

Sąjungos vardu patvirtinamas Europos Sąjungos bei jos valstybių narių ir Moldovos Respublikos bendrosios aviacijos erdvės susitarimas[[7]](#footnote-7).

2 straipsnis

Poziciją, kurios Sąjunga turi laikytis dėl jungtinio komiteto sprendimų, priimtų pagal Susitarimo 22 straipsnį ir susijusių tik su Sąjungos teisės aktų įtraukimu į Susitarimo III priedą („Civilinei aviacijai taikomos taisyklės“), atlikus reikiamus techninius patikslinimus, nustato Komisija, pasikonsultavusi su Tarybos paskirtu specialiu komitetu.

3 straipsnis

Sprendimo 2012/639/ES 4, 5 ir 6 straipsniai netaikomi nuo šio sprendimo įsigaliojimo dienos.

4 straipsnis

Šis sprendimas įsigalioja jo priėmimo dieną.

Priimta Briuselyje

 Tarybos vardu

 Pirmininkas

 […]

1. 2012 m. birželio 7 d. Tarybos ir Taryboje posėdžiavusių valstybių narių vyriausybių atstovų sprendimas dėl Europos Sąjungos bei jos valstybių narių ir Moldovos Respublikos bendrosios aviacijos erdvės susitarimo pasirašymo Sąjungos vardu ir laikino taikymo (2012/639/ES) (OL L 292, 2012 10 20, p. 1–2). [↑](#footnote-ref-1)
2. 2015 m. gegužės 7 d. Tarybos sprendimas (ES) 2015/1389 dėl Protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas Europos Sąjungos bei jos valstybių narių ir Moldovos Respublikos bendrosios aviacijos erdvės susitarimas, pasirašymo Sąjungos bei jos valstybių narių vardu ir laikino taikymo(OL L 215, 2015 8 14, p. 1). [↑](#footnote-ref-2)
3. https://eur-lex.europa.eu/legal-content/LT/TXT/PDF/?uri=CELEX:52012PC0020&from=LT [↑](#footnote-ref-3)
4. [data] pritarimas (dar nepaskelbta Oficialiajame leidinyje). [↑](#footnote-ref-4)
5. 2012 m. birželio 7 d. Tarybos ir Taryboje posėdžiavusių valstybių narių vyriausybių atstovų sprendimas dėl Europos Sąjungos bei jos valstybių narių ir Moldovos Respublikos bendrosios aviacijos erdvės susitarimo pasirašymo Sąjungos vardu ir laikino taikymo (2012/639/ES) (OL L 292, 2012 10 20, p. 1–2). [↑](#footnote-ref-5)
6. 2015 m. gegužės 7 d. Tarybos sprendimas (ES) 2015/1389 dėl Protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas Europos Sąjungos bei jos valstybių narių ir Moldovos Respublikos bendrosios aviacijos erdvės susitarimas, pasirašymo Sąjungos bei jos valstybių narių vardu ir laikino taikymo*(OL L 215, 2015 R 0001)*. [↑](#footnote-ref-6)
7. Susitarimas paskelbtas OL L 292, 2012 10 20, p. 3 kartu su sprendimu dėl pasirašymo. [↑](#footnote-ref-7)